কুমিল্লায় বাড়ি থেকে ডেকে নিয়ে যুবককে কুপিয়ে হত্যা
কুমিল্লার হোমনা উপজেলায় বাড়ি থেকে ডেকে নিয়ে নাসির উদ্দিন নামে এক যুবককে কুপিয়ে হত্যা করেছে সন্ত্রাসীরা। 







বুধবার সকালে উপজেলার হাতিকাটা নামক বিল থেকে ওই যুবকের লাশ উদ্ধার করেছে পুলিশ। 




নিহত নাছির উদ্দিন (৩৫) উপজেলার দৌলতপুর গ্রামের ছাত্তার মিয়ার ছেলে।
স্থানীয়রা জানান, মঙ্গলবার রাতে বন্ধু পরিচয়ে নাছিরকে বাড়ি থেকে ডেকে নিয়ে যায় ঘাতকরা। রাতে পাশের হাতিকাটা বিলে নিয়ে তাকে কুপিয়ে হত্যা করা হয়। 
গভীর রাতে বাড়ি না ফেরায় স্বজনরা তাকে অনেক খোঁজাখুঁজি করেন। সকালে স্থানীয় কৃষকরা বিলে কাজ করতে গিয়ে ওই যুবকের লাশ দেখতে পেয়ে পুলিশকে খবর দেন। 
পরে ঘটনাস্থল থেকে নিহতের লাশ উদ্ধার করে পুলিশ। পূর্ব শত্রুতার জের ধরে তাকে হত্যা করা হয়ে থাকতে পারে বলে ধারণা পুলিশের। 
নিহত যুবকের মাথা ও গলাসহ শরীরের বিভিন্ন স্থানে জখমের চিহ্ন রয়েছে। 
হোমনা থানার ওসি সৈয়দ মো. ফজলে রাব্বী জানান, নিহতের লাশ উদ্ধার করে ময়নাতদন্তের জন্য কুমিল্লা মেডিকেল কলেজ হাসপাতাল (কুমেক) মর্গে পাঠানো হয়েছে। এ ঘটনায় জড়িত ঘাতকদের শনাক্ত এবং গ্রেফতারে অভিযান চলছে।

কুমিল্লার হোমনা উপজেলায় বাড়ি থেকে ডেকে নিয়ে নাসির উদ্দিন নামে এক যুবককে কুপিয়ে হত্যা করেছে সন্ত্রাসীরা।